جوديا حصار بنسليمان

**جوديا حصار بن سليمان** (1943 – 22 ماي 2018) كانت توارخية و أركيولوجية مغربية، كانت متخصصة ف الأركيولوجيا الإسلامية، التاريخ، و الهندسة المعمارية الإسلامية. كانت من الخبيرات اللولات ف ميدان الأركيولوجيا ف المغريب، و ساهمات بزاف ف دفيع البحث الأركيولوجي ف المغريب للقدّام، طوال 30 عام ديال لكاريير ديالها. كاتّعتابر عامةً من بين الشخصيات المهمة بزاف ف الأركيولوجيا المغربية.

## حياتها
جوديا حصار تزادت ف 1943 ف واحد لفاميلة سلاوية قديمة.

تجوجات ب جينيرال د الجادارمية و لمسؤول الرياضي لمغريبي، حسني بنسليمان.

## لكاريير
حصار بنسليمان دخلات ل وزارة الثقافة ف المغريب ف 1972، و تلحقات ب المتحف الأركيولوجي ديال الرباط. ف عام واحد، ولات هي المديرة ديال المتحف، و لمديرة حتى ديال مصلحة الأركيولوجيا ف الوزارة. كانت كتشارك ف الحفريات، خصوصاً ف الميادين ديال الأركيولوجيا الإسلامية. أول حفريات ديالها كانت ف الموقع ما قبل الحضري ديال بليونش، حدا سبتة. ومن بعد، شاركات ف الحفريات ديال أول مقبرة ملكية سُلالية ديال المرينيين ف تافرتاست، اللي كانت هي اللولة اللي حدّدات البلاصة ديالها ف منطقة الغرب. شاركات حتى ف الحفريات ديال جامع تينمل و بلايص خرين. الكتاب ديالها *"Le passé de la ville de Salé dans tous ses états: histoire, archéologie, archives"* (ماضي مدينة سلا بكل حالاتو: تاريخ، أركيولوجيا، أرشيڤات)، ولى مرجع ف المجال ديالو.

حصار بنسليمان دارت مجهود كبير ف تكوين الجيل الجديد ديال الأركيولوجيين المغاربا، و ف الحفاظ على التراث الثقافي ديال لبلاد. كانت أستاذة ديل لأركيولوجيا و تاريخ لفن ف جامعة محمد الخامس ف الرباط، ما بين 1978 و 1983. و ساهمات بشكل كبير ف تأسيس لمعهد لوطني د لأركيولوجيا و التراث (INSAP)، و ولات هي أول مديرة ديالو ف 1986. الدور ديال هاد المعهد هو تكوين الطالابا ف ميدان لأركيولوجيا، و تنظيم بحوث و حفريات ف مواقع أركيولوجية ف المغريب، ب تعاون مع شركا دوليين.

ف 1986، نشرات واحد لمقال على لأركيولوجيا ديال سيجيلماسة، و بيّنات فيه الأهمية ديال هداك الموقع. ف1987، خذات دوكتورا ف لأركيولوجيا من جامعة السوربون باريز IV. كانت لأطروحة ديالها على مدينة سلا، تحت لإشراف ديال جانين سورديل-طومين، و عطاتها لعنوان: *"Recherches sur la ville de Salé et problèmes d'archéologie marocaine"* (بحوث على مدينة سلا و مشاكل لأركيولوجيا ف المغريب).

ف 1992، أسسات جمعية *Société marocaine d’archéologie et du patrimoine (SMAP)*، و هي جمعية كترأسها رسمياً لأميرة لالة حسناء، وكانت حصار بنسليمان هي الرئيسة المفوّضة ديالها حتى ل 2015. من بين المبادرات ديال الجمعية، ساهمات ف الحفريات و الحفاظ على المواقع الأركيولوجية ديال ليكسوس و خديس. و ب لإضافة لهادشي، و ب الجمعية، كانت كتسهر على النشر ديال لمجلة لأركيولوجية *Le Jardin des Hespérides* من فبراير 2004 حتى فبراير 2015، ملي تقاعدات.

على حساب لأركيولوجي لمغربي عبد الجليل بوزڭار، اللي هو دابا مدير INSAP، حصار ساهمات ف تحرير لأركيولوجيا لمغريبية من لفرضيات و التفسيرات لإستعمارية اللي كانت مهيمنة ف زمان لحماية لفرانساوية و الصبليونية، و ساهمات ف خلق "مدراسة مغريبية ف لأركيولوجيا". و زيد على هادشي، عدد لبرامج لأركيولوجية ف لمغريب تزاد بزاف: من 4 ديال لبرامج ف 1975، حتى ولاو علاين 40 ملي تقاعدات من لمنصب ديالها كمديرة ديال INSAP ف 2005، بعد ما سهرات على تكوين كثر من 200 شاب و شابة متخصصين ف مختلف مجالات لأركيولوجيا.

## لوفاة
[تصغير|لوحة تذكارية تكريمية ل جوديا حصار ف [متحف التاريخ و لحضارات د الرباط|متحف التاريخ و لحضارات]]
حصار بنسليمان توفات نهار التلات 22 ماي 2018 مع 3 د الصباح، من بعد مرض طويل. تدفنات ف مقبرة حي الرياض ف الرباط.

نهار 13 غشت 2018، المؤسسة الوطنية د لمتاحف كشفات على لوحة تذكارية ل تكريم جوديا حصار ف متحف التاريخ و لحضارات ف الرباط، و سمّات واحد لقاعة فيه ب سميتها.

## منشورات
من بين لأعمال لبارزة ديال جوديا حصار بنسليمان:

* Salé : étude architecturale de trois maisons traditionnelles, 1979
* Archives familiales et architecture privée à Salé, Bulletin Archéologique du Comité des Travaux Historiques et Scientifiques. Fascicule B, Afrique du Nord. 1984.
* Tinmel : l'épopée Almohade, 1992
* Le passé de la ville de Salé dans tous ses États. Histoire, archéologie, archives, Paris : Maisonneuve et Larose, 1992.
* L'archéologie islamique au Maroc et son apport à l'Histoire, Bulletins de l'Académie Royale de Belgique, 1993, pp.&nbsp;457–468
* Maroc, terre de lumière. Morocco, land of light, Joudia Hassar-Benslimane, Philippe Ploquin, and Françoise Peuriot. 1999
* La recherche archéologique au Maroc durant deux décennies, Actes des 1ères Journées Nationales d’Archéologie et du Patrimoine. Volume 1 : Préhistoire : Rabat, 1-4 juillet 1998. 2001.

## شوف تا

* متحف التاريخ و لحضارات د الرباط

## نويطات

## مصادر

تصنيف:ناس د سلا
تصنيف:وفيات 2018
تصنيف:زيادة 1943
تصنيف:أكاديميين مغاربا
تصنيف:مقالات تكتبو ف لإديتاطون لموازي ديال ربيع د ويكيميديا ؤروپا الشرقية و لوسطانية 2025
تصنيف:توارخيا مغاربا د لقرن 20